

**Galwad am Brosiectau Spoke ar gyfer** [**Canolfan Cyngor Ymchwil y Celfyddydau a’r Dyniaethau (AHRC) ar gyfer Ymgysylltu â’r Cyhoedd gydag Ymchwil Cerddoriaeth**](https://www.southampton.ac.uk/research/institutes-centres/centre-for-music-education-social-justice/ahrc-hub-for-public)

**Statws Cyfle**: agored  
**Cyllidwyr**: [Cyngor Ymchwil y Celfyddydau a’r Dyniaethau (AHRC)](https://www.ukri.org/councils/ahrc/); dosbarthwyd gan [Brifysgol Southampton](https://www.southampton.ac.uk/) a’i redeg drwy’r [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice) (CMESJ)   
**Math o Gyllid**: Grant Prosiectau Spoke  
**Faint o gyllid**: 4x cydweithrediad Prosiect Spoke rhwng partneriaid academaidd ac  
anacademaidd, £75,000–£100,000 fesul Spoke   
**Dyddiad Cyhoeddi**: 31 Hydref 2024  
**CAM 1 - Datganiadau o Ddiddordeb erbyn**: 15 Ionawr 2025  
**CAM 2 – Ceisiadau’r rhestr fer erbyn**: 2 Mai 2025  
**Hyd Prosiect Spoke**: hyd at 12 mis rhwng Mehefin 2025–Gorffennaf 2026

# Tîm y Prosiect

**Arweinydd y Prosiect**: [**Erin Johnson-Williams**](https://www.southampton.ac.uk/people/62ggcb/doctor-erin-johnson-williams) (Adran Gerdd, Prifysgol Southampton a Chyfarwyddwr y [**Ganolfan Addysg Cerddoriaeth a Chyfiawnder Cymdeithasol**](https://www.southampton.ac.uk/research/institutes-centres/centre-for-music-education-social-justice))

**Cyd-arweinydd y Prosiect**: [**Benjamin Oliver**](https://www.southampton.ac.uk/people/5x86gy/doctor-benjamin-oliver) (Adran Gerdd, Prifysgol Southampton)

**Cyd-arweinydd y Prosiect**: [**Lisa Tregale**](https://www.linkedin.com/in/lisa-tregale-7665a88/) (Cyfarwyddwr Creadigol ac Ymgynghorydd)

**Gweithiwr Proffesiynol Ymgysylltu â'r Cyhoedd**: [**Caz Creagh**](https://www.linkedin.com/in/caz-creagh-39646b31/) (Prifysgol Southampton)

**Rheolwr Grantiau**: [**Jessica Williams**](https://www.linkedin.com/in/jessica-williams-864aa4133/) (Prifysgol Southampton)

# Cefndir yr alwad

Yn 2023 agorodd Cyngor Ymchwil y Celfyddydau a’r Dyniaethau (AHRC) yr [al](https://www.ukri.org/opportunity/apply-to-become-the-hub-for-public-engagement-with-music-research/)wad i sefydliad Addysg Uwch yn y DU i fod yn Ganolfan yr AHRC ar gyfer Ymgysylltu â’r Cyhoedd gydag Ymchwil Cerddoriaeth. Dyfarnwyd y Ganolfan i [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice) Southampton, o dan gyfarwyddyd Arweinydd y Prosiect [Erin Johnson-Williams](https://www.southampton.ac.uk/people/62ggcb/doctor-erin-johnson-williams).

Fel [Canolfan yr AHRC ar gyfer Ymgysylltu â’r Cyhoedd gydag Ymchwil Cerddoriaeth](https://www.southampton.ac.uk/research/institutes-centres/centre-for-music-education-social-justice/ahrc-hub-for-public) byddwn yn ariannu 4 prosiect ‘Spoke’ yn 2025–2026, y bydd pob un ohonynt yn gydweithrediad rhwng partner academaidd ac anacademaidd. Rydyn ni’n croesawu’n arbennig geisiadau o ardaloedd degradd 1af hyd at 5ed degradd y [Mynegai Amddifadedd Lluosog](https://data.cdrc.ac.uk/dataset/index-multiple-deprivation-imd).

Fel Canolfan Genedlaethol, rydyn ni’n buddsoddi mewn cyrraedd cyfranogwyr o bedair cenedl y DU a byddwn yn cynnal digwyddiadau rhwydweithio wyneb yn wyneb yn **Southampton**, **Caerdydd**, **Glasgow** a **Belfast** ym mis Tachwedd a Rhagfyr 2024.

Tabl Cynnwys

[Tîm y Prosiect 1](#_Toc181189311)

[Cefndir yr alwad 1](#_Toc181189312)

[Nod y Ganolfan 3](#_Toc181189313)

[Ein Gwerthoedd: mwy na chyllidwr 3](#_Toc181189314)

[Am beth rydyn ni’n chwilio 4](#_Toc181189315)

[Amserlen 5](#_Toc181189316)

[Effaith Polisi 6](#_Toc181189317)

[Pwy all wneud cais 6](#_Toc181189318)

[Costau Cymwys 7](#_Toc181189319)

[Gweithio gyda phobl â phrofiadau bywyd 8](#_Toc181189320)

[Sut i wneud cais a sut byddwn yn asesu eich cais 9](#_Toc181189321)

[Ffyrdd o Weithio 11](#_Toc181189322)

[Rheoli a Rhannu Data 12](#_Toc181189323)

[Moeseg 12](#_Toc181189324)

[Digwyddiadau 13](#_Toc181189325)

[Cysylltwch â ni 14](#_Toc181189326)

[Atodiad – Cerddoriaeth a Chyfiawnder Cymdeithasol yng Nghanolfan AHRC ar gyfer Ymgysylltu â’r Cyhoedd gydag Ymchwil Cerddoriaeth 14](#_Toc181189327)

# Nod y Ganolfan

Nod [Canolfan Ymgysylltu â’r Cyhoedd gydag Ymchwil Cerddoriaeth AHRC](https://www.southampton.ac.uk/research/institutes-centres/centre-for-music-education-social-justice/ahrc-hub-for-public) a’r [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice) yw defnyddio dulliau sy'n seiliedig ar gyfiawnder cymdeithasol i gynyddu perthnasedd, hygyrchedd a defnyddioldeb ymchwil cerddoriaeth gyfranogol yn y DU. Bydd y prosiectau Spoke a gyllidir, sy’n cynnwys cydweithio rhwng partneriaid academaidd ac anacademaidd, yn enghreifftiau teg o sut gall ymchwil cerddoriaeth groestorri â chyfiawnder cymdeithasol, gan ddarparu llwybrau clir i effaith polisi.

# Ein Gwerthoedd: mwy na chyllidwr

Mae Tîm y Prosiect yn gweithio’n agos gyda cherddorion, ymarferwyr cymunedol a’r rheini â phrofiadau bywyd o anghyfiawnder cymdeithasol i anelu am Ganolfan sy’n fwy na chyfanswm ymdrechion unigol. Byddwn yn ariannu ceisiadau Spoke sy’n pwysleisio   
cyd-greu rhwng partneriaid academaidd ac anacademaidd, gyda chanlyniadau sy’n cael eu llywio gan y gymuned sydd â’r potensial i ymestyn y tu hwnt i hyd y cyllid. Yn ogystal, bydd y Ganolfan yn sicrhau bod prosiectau Spoke yn siarad â’i gilydd a’r Ganolfan ehangach, a fydd yn darparu arweiniad a mentoriaeth gan arbenigwyr polisi, ymgysylltu â’r cyhoedd, ymchwil sy’n seiliedig ar ymarfer ac ymchwil cerddoriaeth gymunedol.

Rydyn ni’n croesawu prosiectau sy’n ymgysylltu â gwerthoedd canlynol y Ganolfan:

* **Cyfiawnder Cymdeithasol** – *tegwch, cynhwysiant a grymuso i gyfrannu at newid cymdeithasol drwy ymarfer ac ymchwil*
* **Cydweithredu** – *hwyluso partneriaethau ystyrlon drwy’r Ganolfan sy’n adeiladu rhwydweithiau ymchwil cerddoriaeth a chyfiawnder cymdeithasol cryf, gan alluogi rhannu adnoddau a meithrin gallu*
* **Cyd-greu** *– dylunio a chyflwyno prosiectau ymchwil teg rhwng cymunedau anacademaidd ac academaidd er mwyn sicrhau'r buddion mwyaf posib*
* **Dull sy’n cael ei arwain gan Ganlyniadau** – *monitro, gwerthuso a dysgu wedi'u gwreiddio ym mhob gweithgaredd*

# Am beth rydyn ni’n chwilio

Mae gan Ganolfan Ymgysylltu â’r Cyhoedd gydag Ymchwil adnoddau i ariannu prosiectau sy’n ymwneud â’r 4 thema ganlynol, wedi'u llywio gan flaenoriaethau'r [AHRC](https://www.ukri.org/opportunity/apply-to-become-the-hub-for-public-engagement-with-music-research/):

* Iechyd a lles
* Cymunedau dinesig a chydlynus
* Addysg greadigol
* Arloesi technolegol

Byddwn yn cefnogi ceisiadau sy'n cyd-fynd ag o leiaf un o'r themâu ymbarél hyn.

Dylai bob cais Spoke anelu at rannu ei ganfyddiadau mewn ffyrdd sy'n cynyddu dealltwriaeth ei gynulleidfa darged. Bydd yn ofynnol i brosiectau Spoke gyflwyno allbynnau, canlyniadau ac arwyddion o effeithiau eich dyfarniad i lywio adroddiadau’r Ganolfan am hyd at dair blynedd ar ôl y prosiect. Byddwn yn darparu mentora ac arweiniad ar sut bydd yr allbynnau canlynol yn cael eu cynllunio a'u cyflwyno:

* **Adroddiad cryno o'r gyllideb** (ar ôl 6 mis o’r prosiect; adroddiad terfynol ar ddiwedd y prosiect)
* **Adroddiad cryno o’r prosiect** yn cynnwys gwerthuso a myfyrio, wedi'i gefnogi gan ein gwerthuswr mewnol
* **Dogfen briffio polisi** a grëwyd mewn cydweithrediad â [Pholisi Cyhoeddus Southampton](https://www.southampton.ac.uk/publicpolicy/index.page)

Bydd pob prosiect Spoke yn cymryd rhan weithredol yn y broses werthuso, gan gynnwys mynychu cyfarfodydd gwerthuso rheolaidd gyda [**Caz Creagh**](https://www.linkedin.com/in/caz-creagh-39646b31/), ein Gweithiwr Proffesiynol Ymgysylltu â'r Cyhoedd. Bydd cyfarfod myfyrio ar ddiwedd y prosiect i drafod canlyniadau a mapio gwaddol. Bydd prosiectau Spoke yn cael eu gwahodd i ddathlu canlyniadau drwy ddigwyddiad Arddangos y Ganolfan yn [Neuadd Hoddinott y BBC](https://www.wmc.org.uk/en/your-visit/our-spaces/bbc-hoddinott-hall), Bae Caerdydd ym mis Mehefin 2026.

# Amserlen

**Dyddiad cyhoeddi’r alwad**: 31 Hydref 2024

**Gweminar ar-lein**: 7 Tachwedd 2024 ([cofrestrwch ar Eventbrite](https://www.eventbrite.co.uk/e/webinar-funding-call-ahrc-hub-for-public-engagement-with-music-research-tickets-1046412687517?aff=ebdsoporgprofile))

**Lansio’r Ganolfan (Southampton)**: 7 Tachwedd 2024 ([cofrestrwch ar Eventbrite](https://www.eventbrite.co.uk/e/launch-ahrc-hub-for-public-engagement-with-music-research-tickets-1040706058837?aff=ebdsoporgprofile))

**Digwyddiad Rhwydweithio Caerdydd** ([Neuadd Hoddinott y BBC](https://www.wmc.org.uk/en/your-visit/our-spaces/bbc-hoddinott-hall)): 18 Tachwedd 2024 ([cofrestrwch ar Eventbrite](https://www.eventbrite.co.uk/e/community-building-networking-event-cardiff-tickets-1046415335437?aff=ebdsoporgprofile))

**Digwyddiad Rhwydweithio Ar-lein**:3 Rhagfyr 2024 ([cofrestrwch ar Eventbrite](https://www.eventbrite.co.uk/e/community-building-networking-event-online-tickets-1046426498827?aff=ebdsoporgprofile))

**Digwyddiad Rhwydweithio Glasgow** ([Scottish Music Centre](https://www.scottishmusiccentre.com/)): 10 Rhagfyr 2024 ([cofrestrwch ar Eventbrite](https://www.eventbrite.co.uk/e/community-building-networking-event-glasgow-tickets-1046422336377?aff=ebdsoporgprofile))

**Digwyddiad Rhwydweithio Belfast** ([The MAC Belfast](https://themaclive.com/)): 11 Rhagfyr 2024 ([cofrestrwch ar Eventbrite](https://www.eventbrite.co.uk/e/community-building-networking-event-belfast-tickets-1046425114687?aff=ebdsoporgprofile))

**Sesiynau hyfforddiant ar-lein** [**Ymgysylltu âr cyhoedd gyda’r Uned Ymchwil**](https://www.southampton.ac.uk/per/index.page) **Prifysgol Southampton**:25 Tachwedd 2024; 28 Tachwedd 2024; 17 Rhagfyr 2024; 18 Rhagfyr 2024;   
e-bostiwch [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk) am fwy o wybodaeth.

**4x sesiynau holi ac ateb ‘galw heibio’ – ar-lein**:10–11am ar 13 Rhagfyr 2024; 20 Rhagfyr 2024; 3 Ionawr 2025; 10 Ionawr 2025;e-bostiwch [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk) i neilltuo slot.

**CAM 1 Datganiadau o Ddiddordeb erbyn**: 15 Ionawr 2025

**CAM 1 ceisiadau yn cael eu hysbysu o'r canlyniad**: canol Chwefror 2025

**CAM 2 Proses Fentora**: Chwefror 2025–Ebrill 2025

**CAM 2 Ceisiadau’r rhestr fer erbyn**: 2 Mai 2025

**CAM 2 hysbysu ymgeiswyr**: canol/diwedd Mai 2025

**Hyd Prosiect Spoke:** hyd at 12 mis;Mehefin 2025–Mehefin 2026

**Cyfnod Ymchwil Cydymaith Polisi**: Hydref–Rhagfyr 2025 (hyblyg)

**Gweithdai Polisi**: Ionawr–Mawrth 2026 (hyblyg)

**Cwblhau Spoke ac Adroddiadau Gwerthuso’r Ganolfan**: Ebrill–Mehefin 2026

**Arddangosfa Derfynol yng Nghaerdydd**: Mehefin/Gorffennaf 2026

# Effaith Polisi

Er mwyn helpu i ddatblygu llwybrau i effaith polisi ar gyfer pob prosiect Spoke, byddwn yn darparu hyfforddiant datblygu polisi o'r radd flaenaf. Bydd [**Polisi Cyhoeddus Southampton**](https://www.southampton.ac.uk/publicpolicy/index.page) **(PPS)**, sef swyddogaeth broceriaeth gwybodaeth Prifysgol Southampton yn gweithio gyda thimau Spoke a’r Ganolfan i drosoli effaith prosiectau ymhlith gwneuthurwyr polisi. Bydd [Cydymaith Polisi](https://www.southampton.ac.uk/publicpolicy/support-for-researchers/policy-associates/policy-associates-scheme-main.page) yn cael ei neilltuo i bob prosiect Spoke i gefnogi’r broses o gynllunio a chyflawni’r Strategaeth Ymgysylltu â Pholisi.

Bydd y Cymdeithion Polisi yn datblygu synthesis o’r dirwedd bolisi bresennol, ac yn hwyluso gweithdai polisi yn cynnwys rhanddeiliaid allweddol gan gynnwys, lle bo’n briodol, cynrychiolwyr o adrannau’r llywodraeth, Aelodau Seneddol, gweision sifil, cynrychiolwyr o gyllidwyr cerddoriaeth/celfyddydau, arweinwyr addysg cerddoriaeth a sefydliadau’r diwydiant cerddoriaeth. Bydd Crynodebau Gwerthuso'r Ganolfan ac adborth o'r gweithdai polisi yn cael eu hymgorffori i bortffolio o friffiau polisi ac allbynnau cyfathrebu wedi'u cydgynhyrchu.

Yn dibynnu ar themâu prosiectau Spoke, gall gwneuthurwyr polisi allweddol gynnwys: Adran dros Ddiwylliant, y Cyfryngau a Chwaraeon y DU a’r Adran Iechyd a Gofal Cymdeithasol (ac adrannau/pwyllgorau cyfatebol datganoledig yng Nghymru, yr Alban a Gogledd Iwerddon), a/neu gyrff a noddir fel Cynghorau Celfyddydau Cymru, Lloegr a Gogledd Iwerddon, Creative Scotland, cyrff darlledu cyhoeddus, amgueddfeydd cenedlaethol a sefydliadau orielau.

# Pwy all wneud cais

Dylai timau **academaidd** ac **anacademaidd** weithio mewn partneriaeth i wneud cais am gyllid prosiectau Spoke. Rydyn ni’n annog rhannu pŵer yn deg.

Gall y partner anacademaidd fod yn sefydliad unigol neu anacademaidd fel elusen, grŵp cymunedol neu gwmni: rydyn ni’n agored i ystod eang o wahanol bosibiliadau. Gellir cyfeirio cwestiynau am gymhwysedd at [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk) a bydd yn cael sylw yn ystod ein gweminar, digwyddiadau rhwydweithio a sesiynau galw heibio rhithwir.

Oherwydd gofynion cymeradwyo cytundebol, cyllidebol a moesegol, bydd sefydliad lletyol Addysg Uwch (AU) y partner academaidd yn derbyn cyllid prosiectau Spoke wrth Brifysgol Southampton a bydd yn gyfrifol am reolaeth gyllidebol gyffredinol a moeseg ymchwil.

Nid oes angen i’r partner academaidd arweiniol a enwir fod ar gontract parhaol, ar sail ymchwil neu gontract llawn amser, ond dylai fod â chontract sy’n para drwy gydol y prosiectau Spoke (hyd at 30 Mehefin 2026). Mae croeso i academyddion o Adrannau/Cyfadrannau y tu hwnt i arbenigeddau ymchwil ‘Cerddoriaeth’ draddodiadol wneud cais cyn belled ag y gall y pwnc arfaethedig a chydweithwyr anacademaidd ymgysylltu â phwnc sy’n ymwneud â cherddoriaeth.

Ar gyfer ceisiadau ar y rhestr fer, disgwyliwn y caiff cyllidebau eu cymeradwyo adeg cyflwyno CAM 2 gan swyddfa ymchwil sefydliad AU y cydweithredwr academaidd yn y DU. Rhaid i gynlluniau fod yn eu lle ar gyfer ceisiadau moeseg drwy'r sefydliad AU sy'n lletya yn y DU.

Nid yw academyddion sy'n gysylltiedig â Phrifysgol Southampton yn gymwys i wneud cais oherwydd byddai hyn yn wrthdaro buddiannau â sefydliad lletya’r Ganolfan, ond mae pob sefydliad AU arall ledled y DU yn gymwys. Nid yw academyddion y mae eu sefydliadau y tu allan i'r DU yn gymwys.

# Costau Cymwys

Gall pob cais Spoke gael ei ariannu ar gyfer prosiectau o £75,000–£100,000. Bydd partneriaid academaidd yn cael eu costio ar gyfer 80% o Gostau Economaidd Llawn, a phartneriaid anacademaidd ar gyfer 100% o Gostau Economaidd Llawn. Mae costau cymwys yn cynnwys:

* Costau partner academaidd (80% o Gostau Economaidd Llawn)
* Costau cyfranogwyr anacademaidd (100% o Gostau Economaidd Llawn)
* Costau teithio rhesymol a chynaliadwy: rydyn ni wedi ymrwymo i gynaliadwyedd amgylcheddol, ac rydyn ni’n argymell lleihau hedfan a blaenoriaethu opsiynau trafnidiaeth gyhoeddus gynaliadwy ar gyfer yr holl deithio sy'n gysylltiedig â'r Ganolfan
* Costau offer hyd at £10,000
* Gweithgareddau cyfathrebu
* Costau Mynediad a Chynhwysiant
* Costau gwaddol y prosiect, e.e. gweithgareddau i rannu’r hyn a ddysgwyd
* Ni fydd costau’r wefan yn gymwys oni bai eu bod yn rhan gynhenid ​​o allbynnau arfaethedig y prosiect. Bydd pob prosiect Spoke yn cael adran ar [wefan y Ganolfan](https://www.southampton.ac.uk/research/institutes-centres/centre-for-music-education-social-justice/ahrc-hub-for-public)
* Gall sefydliadau cymwys sy'n cymryd rhan gynnwys gorbenion, hyd at uchafswm o 10% o gyfanswm y gyllideb y maen nhw wedi gwneud cais amdani

# Gweithio gyda phobl â phrofiadau bywyd

Rydyn ni’n croesawu ceisiadau gan gyfranogwyr sydd â phrofiadau bywyd o wahaniaethu ym maes addysg cerddoriaeth, cerddoriaeth gymunedol neu'r diwydiant cerddoriaeth. Cewch eich annog i egluro, os yw’n berthnasol, sut mae profiadau bywyd wedi’u gwreiddio yn eich gwaith arfaethedig a sut mae eich prosiect wedi’i greu ar y cyd â chymuned berthnasol, gyda strategaethau ar gyfer newid positif hirdymor.

Rydyn ni’n cydnabod ac yn gwerthfawrogi bod termau fel ‘cyfiawnder cymdeithasol’ a ‘phrofiadau bywyd’ yn golygu gwahanol bethau i wahanol bobl, yn ôl cyd-destun a chefndir diwylliannol. Rydyn ni’n annog ymgeiswyr i ddefnyddio'r termau y maen nhw’n gyfforddus â nhw. Wrth gyflwyno eu prosiectau, mae croeso i ymgeiswyr gynnig diffiniadau a therminoleg amgen sy’n benodol i’r cyd-destun o ran cysyniadau fel ‘cyfiawnder cymdeithasol’ a ‘phrofiadau bywyd’.

Rydyn ni’n argymell cadw at yr egwyddorion canlynol:

* Sgyrsiau agored am y gwaith y mae’r Ganolfan yn ei wneud: nid ideoleg yw ‘cyfiawnder cymdeithasol’; mae’n ddechrau sgwrs am degwch
* Sefydlir rheolau sylfaenol ynglŷn â therminoleg a hawliau cyfranogwyr i dynnu'n ôl o drafodaethau neu weithgareddau
* Rhoddir iawndal teg i gyfranogwyr am eu hamser
* Mae asesiadau risg, asesiadau effaith ar gydraddoldeb a chymhwyso moeseg yn cael eu cynnal a'u monitro'n ofalus
* Cynnal [polisïau Diogelu](https://www.southampton.ac.uk/~assets/doc/calendar/2122archive/2122%20Safeguarding%20Policy.pdf) Prifysgol Southampton a sefydliadau academaidd pob prosiect Spoke

# Sut i wneud cais a sut byddwn yn asesu eich cais

## CAM 1: Datganiadau o Ddiddordeb (**Dyddiad cau: 15 Ionawr 2025**)

Bydd prosiectau llwyddiannus yn derbyn rhwng £75,000–£100,000 am ymchwil sy’n canolbwyntio ar gyfiawnder cymdeithasol, tegwch a chyd-greu. Bydd pob Spoke sydd wedi’i ariannu yn derbyn hyfforddiant mewn ymgysylltu â’r cyhoedd a pholisi cyhoeddus wrth Brifysgol Southampton.

Byddem yn falch iawn o gefnogi ‘paru’ partneriaethau academaidd ac anacademaidd yn y misoedd a’r wythnosau cyn dyddiad cau y Datganiadau o Ddiddordeb pe bai hyn yn ymarferol i bartïon sy’n gwneud cais; mynychwch unrhyw un o’n digwyddiadau rhwydweithio ar-lein neu wyneb yn wyneb neu sesiynau ‘galw heibio’ neu e-bostiwch Tîm y Prosiect yn [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk) am fwy o wybodaeth. **Rhaid i ymgeiswyr fod wedi cadarnhau eu partneriaethau erbyn amser cyflwyno’r Datganiad o Ddiddordeb ar 15 Ionawr 2025**.

**Cyflwyno eich Datganiad o Ddiddordeb**

Gallwch gyflwyno eich Datganiad o Ddiddordeb erbyn 5pm ar **15 Ionawr 2025** drwy ddefnyddio’r [Ffurflen MS](https://forms.office.com/e/nH0VsZZQSb). Os byddai’n well gennych ateb cwestiynau’r Datganiad o Ddiddordeb mewn fideo 5 munud, gallwch fewnosod y ddolen fideo (e.e., fideo YouTube heb ei restru) i’r ffurflen.

Edrychwn ymlaen at glywed oddi wrthych!

[**CLICIWCH YMA I GAEL MYNEDIAD I’R FFURFLEN MS yn Saesneg**](https://forms.office.com/e/nH0VsZZQSb)

[**https://forms.office.com/e/nH0VsZZQSb**](https://forms.office.com/e/nH0VsZZQSb)

**CLICIWCH YMA I GAEL MYNEDIAD I’R FFURFLEN MS yn Gymraeg**

**(Dolen i ddilyn)**

## CAM 2: Cais llawn (**Dyddiad cau: 2 Mai 2025)**

Yn dilyn y Datganiad o Ddiddordeb, byddwn yn llunio rhestr fer o dimau prosiectau, a fydd yn cael eu gwahodd i ddatblygu ceisiadau llawn CAM 2. Bydd y prosiectau ar y rhestr fer yn cael cynnig datblygiad carfan drwy gyfres o hyd at 8 cyfarfod ar-lein rhwng Chwefror-Mai a byddant yn derbyn hyfforddiant a chymorth gan Dîm y Prosiect ar ysgrifennu grantiau (yn enwedig ar gyfer cyfranogwyr anacademaidd), ymgysylltu â’r cyhoedd, a datblygu model rhesymeg.

Bydd gofyn i ymgeiswyr ar y rhestr fer ar gyfer CAM 2 ddatblygu cais llawn sydd wedi'i strwythuro o amgylch yr un penawdau â [Modd Ymatebol AHRC: Cynllun Cronfa Chwilfrydedd](https://www.ukri.org/opportunity/ahrc-responsive-mode-curiosity-award-round-five/):

* Crynodeb (500 gair)
* Gweledigaeth (550 gair)
* Dull (1,650 gair)
* Gallu'r ymgeisydd a'r tîm i gyflawni (1,650 gair)
* Moeseg ac ymchwil ac arloesi cyfrifol (RRI) (500 gair)
* Cyfiawnhad o ran adnoddau a chost (1,000 gair)
* Model Rhesymeg 1 dudalen (darparwyd hyfforddiant yn ystod y broses o greu’r rhestr fer)

Dylid e-bostio ceisiadau CAM 2 at [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk) erbyn 5pm amser y DU ar **2 Mai 2025**.

## Sut byddwn yn asesu eich cais – CAMAU 1 a 2

Bydd CAM 1 yn cael ei asesu drwy ddefnyddio [system sgorio 1–6](https://www.ukri.org/apply-for-funding/how-to-apply/how-reviewers-use-the-ukri-funding-service/) UKRI ochr yn ochr â’r meini prawf canlynol:

* **Perthnasedd i werthoedd y Ganolfan** (fframio prosiectau cyfranogol yn ymwneud â chyfiawnder cymdeithasol)
* **Yn dangos tegwch** ar gyfer cyfranogwyr anacademaidd (yn gweithio gyda chymunedau amrywiol)
* **Arddangos cyd-greu** (trosi gwybodaeth rhwng ymchwilwyr ac ymarferwyr cerddoriaeth)
* **Cynllunio i ledaenu allbwn** Pa syniadau sydd gennych i rannu'r hyn a ddysgwyd o'ch prosiect mewn ffyrdd sy'n sicrhau cymaint o ymgysylltu â'r cyhoedd â phosib?
* **Potensial ar gyfer effaith** Pa wahaniaeth rydych chi'n gobeithio y gallai’r hyn a ddysgwyd ei wneud i bolisi neu ymarfer perthnasol?

Bydd CAM 2, a fydd yn gais hirach, yn cael ei asesu yn unol â'r un Meysydd Asesu â chynllun [Gwobr Chwilfrydedd AHRC](https://www.ukri.org/opportunity/ahrc-responsive-mode-curiosity-award-round-five/):

* Gweledigaeth
* Dulliau
* Gallu'r ymgeisydd a'r tîm i gyflawni
* Moeseg ac ymchwil ac arloesi cyfrifol (RRI)
* Cyfiawnhad o ran adnoddau a chost

Ar gyfer CAM 1 a CHAM 2, bydd ein Pwyllgor Blaenoriaethu a Dethol yn pennu sgôr derfynol ar gyfer pob cais ac yn gosod cynigion yn nhrefn blaenoriaeth am gyllid. Tîm Prosiect y Ganolfan fydd yn gyfrifol am y penderfyniadau ariannu terfynol. Byddwch yn derbyn canlyniadau ym mis Chwefror 2025 (ar gyfer CAM 1) a Mai (ar gyfer CAM 2). Bydd ceisiadau CAM 1 yn derbyn crynodeb cyffredinol o ‘themâu adborth’ a ddaeth i’r amlwg adeg cyflwyno’r Mynegiant o Ddiddordeb a sgôr o 6 (cyfartaledd o’r sgorau allan o 1–6 ar gyfer pob un o’r 5 maes asesu). Bydd adborth CAM 2 yn cynnwys sgôr allan o 6 yn ogystal ag Adroddiad adborth ysgrifenedig manwl gan Dîm y Prosiect.

**Cydbwyso portffolio**

Bydd Pwyllgor Blaenoriaethu a Dethol y Ganolfan yn rhoi cyngor i alluogi’r Ganolfan i greu portffolio cytbwys o’r cynigion sydd o’r safon uchaf. Wrth gydbwyso, bydd y Pwyllgor Blaenoriaethu a Dethol yn ystyried y canlynol:

* Cwmpas daearyddol
* Cymunedau a fydd yn elwa
* Gwaddol a chyrhaeddiad posib y gwaith arfaethedig
* Mynegai amddifadedd lluosog
* Themâu ymbarél yr AHRC

# Ffyrdd o Weithio

Mae cydweithio wrth wraidd yr hyn a wnawn. Rydyn ni eisiau i bawb elwa o ymgysylltu â’r Ganolfan, boed hynny drwy ymuno â'n Rhwydwaith, mynychu digwyddiadau neu drwy lenwi Datganiad o Ddiddordeb. Rydyn ni eisiau rhoi’r cyfle i bob ymgeisydd ymuno â chymuned gefnogol, a mynediad i rwydwaith cynyddol o ymarferwyr ac ymchwilwyr creadigol drwy’r [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice) hyd yn oed os nad ydyn nhw’n cael eu hariannu ar gyfer Spoke. Byddwn yn gweithio ar y cyd â phrosiectau Spoke o’r cychwyn cyntaf i gyd-gynllunio a chyd-greu allbynnau’r prosiect sydd â llwybrau effeithiol, perthnasol a hygyrch at bolisi.

Yn ogystal â hyfforddiant a chymorth [Uned Ymgysylltu â’r Cyhoedd gydag Ymchwil](https://www.southampton.ac.uk/per/index.page) a [Pholisi Cyhoeddus Southampton](https://www.southampton.ac.uk/publicpolicy/index.page), bydd Tîm Prosiect y Ganolfan yn cwrdd â chydweithredwyr prosiect Spoke yn rheolaidd, yn cadw golwg ar gynnydd, yn trafod heriau ac yn gwerthuso amcanion. Bydd y cymorth hwn yn cynnwys myfyrio ar yr hyfforddiant ymgysylltu â’r cyhoedd a pholisi ac adeiladu carfanau.

Bydd arddangosfa derfynol y prosiect yn [Neuadd Hoddinott y BBC](https://www.wmc.org.uk/en/your-visit/our-spaces/bbc-hoddinott-hall), Bae Caerdydd, yn dathlu’r canlyniadau a gyd-grëwyd ym mis Gorffennaf 2026.

# Rheoli a Rhannu Data

Mae ein hagwedd at reoli a rhannu data yn cyd-fynd â [datganiad yr UKRI](https://www.ukri.org/manage-your-award/publishing-your-research-findings/making-your-research-data-open/) fod ‘data ymchwil a ariennir yn gyhoeddus er budd y cyhoedd ac wedi’i gynhyrchu er budd y cyhoedd’, ac y ‘dylai’r data hwn fod ar gael yn agored gyda chyn lleied o gyfyngiadau â phosib mewn ffordd brydlon a chyfrifol’.

Bydd yr holl ddata personol a chynnwys sy’n deillio o reoli prosiectau Spoke yn cydymffurfio â Deddf Diogelu Data 2018, a bydd holl allbynnau’r Ganolfan yn fynediad agored. Byddwn yn dilyn [Polisi Rheoli Ymchwil a Data](https://library.soton.ac.uk/researchdata/planning) Prifysgol Southampton a’r [Polisi Mynediad Agored](https://www.southampton.ac.uk/about/governance/regulations-policies/policies/open-access). Er mai sefydliadau unigol Spoke fydd yn gyfrifol am bolisïau moeseg, byddwn yn sicrhau bod cymeradwyaeth moeseg prosiectau Spoke yn gyson â [Pholisïau Moeseg Prifysgol Southampton](https://www.southampton.ac.uk/about/governance/regulations-policies/policies/ethics). Bydd manylion cyswllt darpar gydweithredwyr sy'n cofrestru ar gyfer digwyddiadau rhwydweithio yn cael eu casglu'n ddiogel drwy [dudalennau Eventbrite](https://www.eventbrite.co.uk/o/uos-centre-for-music-education-social-justice-95819885663) y [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice). Yn unol â rheoliadau GDPR, bydd unrhyw ddata personol sy’n ymwneud â cheisiadau Spoke yn cael ei ddistrywio ar ddiwedd y prosiect, ond byddwn yn adrodd ar fesur effaith y Spokes a ariennir drwy ResearchFish, yn dilyn [canllawiau adrodd ar brosiectau UKRI](https://www.ukri.org/manage-your-award/reporting-your-projects-outcomes/). Bydd delweddau a dynnwyd mewn digwyddiadau, ac y cytunwyd ar ganiatâd i’w rhannu, yn ogystal â Modelau Rhesymeg enghreifftiol, yn cael eu rhannu ar wefan y prosiect a byddant am ddim i gyfranogwyr Spoke i’w rhannu ar gyfryngau cymdeithasol.

# Moeseg

Bydd ceisiadau moeseg ar gyfer prosiectau Spoke yn cael eu rheoli drwy sefydliad academaidd y cydweithredwr academaidd. Gall Tîm Prosiect y Ganolfan ddarparu mentora ar gyfer y prosesau ymgeisio hyn.

# Digwyddiadau

## Gweminar ar-lein

Bydd y gweminar ar-lein yn cael ei recordio a’i lanlwytho ar sianel YouTube y [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice). Ni fydd elfen Holi ac Ateb y gweminar yn cael ei recordio. Bydd cwestiynau o'r sgwrs yn cael eu rhoi mewn dogfen Cwestiynau Cyffredin a fydd yn cael ei rhannu ar [wefan](https://www.southampton.ac.uk/research/institutes-centres/centre-for-music-education-social-justice/ahrc-hub-for-public) y prosiect a’i diweddaru wrth i fwy o gwestiynau gael eu derbyn wrth ddarpar ymgeiswyr.

Cyflwynir y weminar ar Microsoft Teams. Gallwch gofrestru ar gyfer unrhyw un o'n digwyddiadau drwy'r dolenni Eventbrite o dan yr adran [Ddigwyddiadau](https://www.southampton.ac.uk/research/institutes-centres/centre-for-music-education-social-justice/ahrc-hub-events) ar [wefan y Ganolfan](https://www.southampton.ac.uk/research/institutes-centres/centre-for-music-education-social-justice/ahrc-hub-for-public).

## Digwyddiadau Rhwydweithio Wyneb yn Wyneb

Fel Canolfan genedlaethol, mae’n bwysig ein bod yn cyrraedd pob un o 4 cenedl y DU. Ym mis Tachwedd a Rhagfyr 2024, rydyn ni’n lansio taith o ddigwyddiadau rhwydweithio dewisol yng **Nghaerdydd** ([Neuadd Hoddinott y BBC](https://www.wmc.org.uk/en/your-visit/our-spaces/bbc-hoddinott-hall)) **Glasgow** ([Scottish Music Centre](https://www.scottishmusiccentre.com/)) a **Belfast** ([Cyngor y Celfyddydau Gogledd Iwerddon yn The MAC, Belfast](https://themaclive.com/)). Bydd y sesiynau hyn yn cynnwys cyfres o weithgareddau (hwyliog ac atyniadol!) wedi’u cynllunio i ddechrau sgyrsiau rhwng partneriaid academaidd ac anacademaidd posib fel sefydliadau cerdd, mentrau cymdeithasol, elusennau a/neu weithwyr llawrydd. Gweler **Amserlen** am ddyddiadau a [dolenni Eventbrite](https://www.eventbrite.co.uk/o/uos-centre-for-music-education-social-justice-95819885663).

Bydd arweinyddd y prosiect [**Erin Johnson-Williams**](https://www.southampton.ac.uk/research/institutes-centres/centre-for-music-education-social-justice/ahrc-hub-for-public)a’r cyd-arweinydd [**Benjamin Oliver**](https://www.southampton.ac.uk/people/5x86gy/doctor-benjamin-oliver) (gyda’r cyd-arweinydd [**Lisa Tregale**](https://www.linkedin.com/in/lisa-tregale-7665a88/)ar gyfer dyddiad Caerdydd) yn hwyluso’r digwyddiadau rhwydweithio. Darperir lluniaeth, gan gynnwys cinio llysieuol blasus.

Yn y Ganolfan, rydyn ni wedi ymrwymo i wneud ein digwyddiadau’n hygyrch ac yn gynhwysol i bawb. Os oes gennych ddiddordeb mewn mynychu ond bod angen addasiadau neu gymorth arnoch chi – er enghraifft, os oes angen tocyn ychwanegol arnoch chi ar gyfer cynorthwyydd, angen cymorth gyda threfniadau teithio neu os oes gennych ofynion cyfathrebu ychwanegol fel dehonglydd Iaith Arwyddion Prydain (BSL) – cysylltwch â [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk).

Os ydych yn cynrychioli/yn rhan o sefydliad bach neu’n gweithio fel gweithiwr llawrydd, ac y byddai ariantal tuag at, e.e. teithio a’r amser a dreulir yn y sesiynau, yn eich galluogi i fynychu, rhowch wybod i ni yn CMESJ\_MusicPEHub@soton.ac.uk.

# Cysylltwch â ni

Byddem wrth ein bodd yn clywed wrthoch chi!

Am ymholiadau, e-bostiwch Tîm Prosiect y Ganolfan yn [CMESJ\_MusicPEHub@soton.ac.uk](mailto:CMESJ_MusicPEHub@soton.ac.uk).

# Atodiad – Cerddoriaeth a Chyfiawnder Cymdeithasol yng [Nghanolfan AHRC ar gyfer Ymgysylltu â’r Cyhoedd gydag Ymchwil Cerddoriaeth](https://www.southampton.ac.uk/research/institutes-centres/centre-for-music-education-social-justice/ahrc-hub-for-public)

Yn y [Ganolfan Addysg Cerddoriaeth a Chyfiawnder Cymdeithasol](https://www.southampton.ac.uk/research/institutes-centres/centre-for-music-education-social-justice) (CMESJ) yn Southampton, rydyn ni’n ystyried **cyfiawnder cymdeithasol** mewn ymchwil cerddoriaeth fel unrhyw waith creadigol sy’n mynd i’r afael â materion gan gynnwys, ond heb fod yn gyfyngedig i, ‘rhywiaeth, hiliaeth, Islamoffobia, gwrth-Semitiaeth, heterorywiaeth, cisryweddaeth, rhagfarn ar sail dosbarth cymdeithasol, ablaeth, teimladau gwrth-fewnfudwyr’, a gormesau eraill fel rhagfarn ar sail oed, rhagfarn ar sail dosbarth cymdeithasol a thocenistiaeth sydd mor gyffredin mewn cymdeithas (Hess, *Music Education for Social Change*, 2019). Yn y [CMESJ](https://www.southampton.ac.uk/research/institutes-centres/centre-for-music-education-social-justice) rydyn ni’n dod ag ymarferwyr cerddorol a phartneriaid lleol, cenedlaethol a rhyngwladol at ei gilydd mewn sgyrsiau am gyfiawnder cymdeithasol a lleddfu anghydraddoldeb, diffyg grym a gwahaniaethu.

Fel cartref i [Ganolfan yr AHRC ar gyfer Ymgysylltu â’r Cyhoedd gydag Ymchwil Cerddoriaeth](https://www.southampton.ac.uk/research/institutes-centres/centre-for-music-education-social-justice/ahrc-hub-for-public)  rydyn ni’n cydnabod bod ymgymryd â ‘gwaith cyfiawnder cymdeithasol’ o fewn fframwaith cyllid academaidd yn gofyn am gydbwysedd gofalus rhwng gweledigaeth uchelgeisiol a chynllunio strategol. Rydyn ni felly’n eiriol dros ddulliau creadigol o ‘gyd-greu’ prosiectau cyfranogol rhwng academyddion a sectorau amrywiol o gymdeithas (gan gynnwys, ond heb fod yn gyfyngedig i, gymunedau dosbarth gweithiol a lleiafrifoedd ethnig, cerddorion anabl a’r rhai ag anawsterau iechyd meddwl). Drwy weithio’n agos â’n Gweithiwr Proffesiynol Ymgysylltu â'r Cyhoedd ([**Caz Creagh**](https://www.linkedin.com/in/caz-creagh-39646b31/)), bydd prosiectau Spoke yn datblygu modelau cynllunio prosiectau sy'n canolbwyntio ar ganlyniadau ac sy'n cael eu llywio gan bolisi. Drwy gynnig arweiniad mewn cerddoriaeth, cynhwysiant ac anabledd ([**Lisa**](https://www.linkedin.com/in/lisa-tregale-7665a88/) **Tregale**), addysg cerddoriaeth, Cydraddoldeb, Amrywiaeth a Chynhwysiant a dad-drefedigaethu ([**Erin Johnson-Williams**](https://www.southampton.ac.uk/people/62ggcb/doctor-erin-johnson-williams)), ac ymchwil ymarfer mewn cyfansoddi, technoleg a pherfformio ([**Benjamin Oliver**](https://www.southampton.ac.uk/people/5x86gy/doctor-benjamin-oliver)), bydd ein Canolfan yn arloesi gyda methodolegau hygyrch, cyfranogol a fydd yn fodel ar gyfer cyllidwyr, ymchwilwyr, ymarferwyr, sefydliadau a chyfranogwyr o’r cyhoedd. Mae unedau [Ymgysylltu â’r Cyhoedd gydag Ymchwil](https://www.southampton.ac.uk/per/index.page) a [Pholisi Cyhoeddus Southampton](https://www.southampton.ac.uk/publicpolicy/index.page) ym Mhrifysgol Southampton, sydd o safon fyd-eang, wedi ymrwymo i gyfiawnder cymdeithasol, ac i hyfforddi cyfranogwyr ein prosiectau Spoke i ddod yn fwy hyderus, yn arweinwyr creadigol ac yn gyfathrebwyr.

Edrychwn ymlaen at weithio gyda chi ac i ddysgu o'ch profiadau ar bosibiliadau ymchwil cerddoriaeth sydd wedi’u llywio gan gyfiawnder cymdeithasol.